**Parazitul**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un straniu om în mine este -

Cu existența-i mă condamnă

Dorind să creadă în poveste

În teama de scrisori din toamnă.

Cu înțelegerea lui vagă

Tot lămurește lumi în lege

Cerând ca toți să-l înțeleagă

Pe sine când nu se-nțelege.

Ca gospodar el nu-i nici zero:

Strânge-n buchet rază la rază,

Tot bâiguie ceva, tot speră,

Nu știu ce scrie și rimează.

El știe - soața mea-l adoră

Când eu doar turb pentru aceasta

Și-l ocărăsc în orice oră

Să nu-mi smomească iar nevasta.

Iar el îmi râde-n față sigur,

Ca rege-și pune coronițe

Că eu mă simt atât de singur

Încolăcit de necredințe.

Îi spun soției mele:„Uite

El e-un flecar fără de minte!”

Iar ea senină-mi zice;„Nu te

Mai înjosi cu mici cuvinte!”

„Ia, cară-te! - țip lui cu spume -

Cu tot cu versul tău și vise

Ce le semnezi cu al meu nume

Când le citesc pe file scrise.

Eu arborele sunt! Liană

M-ai prins ca șarpe să te cațări,

Să mă acoperi cu-a ta blană,

Dar proclamând că-i a mea față.

Cu ușuraticele gânduri

Doar eu te-aud, te știu, te pipăi

Și te descopăr printre rânduri

Din soarta-mi să nu iei și-o clipă-i!”

Iar el răspunde:„E-eh, bătrâne,

De n-aș fi-n viața ta ursuză

Tu ai privi cu groază-n mâine

Și veșnic n-ai găsi o scuză.

Și draga ta n-ar vrea să știe

Un om cu viața-ncărunțită,

Dar așa, vezi, ea e soție

Îndrăgostită, fericită.

Așa că bucură-te totuși

Că-ți dau cu frumusețe-n viață

Și flori trandafirii de lotuși,

Dalbe uzoare-n geam de gheață.

În loc să stai ca baba-n boale

Mai bine haidem împreună

Să ne-ncântăm cum curg agale

De după creste mări de Lună.

Să numărăm aiurea aștri

Pierzându-ne în număr iară

Și să vedem doar ani albaștri

Cum înfloresc în primăvară.

Descoperind lumea ce-i largă

Nemăsurată pământește,

Iubita ta cât ți-e de dragă

Și te iubește c-așa ești tu!”

...Așa trăim în zarea-mi strâmtă

El în cântări, eu - în suspine

Și-l răbd căci ea de el se-ncântă,

Ei, și mă rabdă și pe mine.

Victor Bragagiu